Úradný vestník L 300 , 29/11/2000 S. 0016 - 0017



Nariadenie Komisie (ES) č. 2602/2000 zo 17. novembra 2000, ktorým sa stanovujú podrobné pravidlá pre vykonávanie nariadenia Rady (ES) č. 2494/95, pokiaľ ide o minimálne kritériá pre spracovanie cenových zliav v harmonizovanom indexe spotrebiteľských cien (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskych spoločenstiev, so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien [1], najmä na jeho článok 4 v súvislosti s článkom 5 ods.3, po konzultácii s Európskou centrálnou bankou [2], Keďže: (1) Na základe článku 5 ods.1 písm. b) nariadenia (ES) č. 2494/95 musí každý členský štát vytvoriť harmonizovaný index spotrebiteľských cien (HISC) počínajúc indexom za január 1997. (2) Existuje značný rozsah procedurálnych rozdielov v spracovaní cenových zliav a vo vzťahu medzi cenovými zľavami a nákupnou cenou. Je potrebná zosúladená metodológia pre spracovanie cenových zliav v HISC, ktorá by zabezpečila, že výsledné harmonizované indexy spotrebiteľských cien spĺňajú požiadavku porovnateľnosti článku 4 nariadenia (ES) č. 2494/95, čím sa tiež zvýši ich hodnovernosť a vecnosť. (3) Ceny používané v HISC by mali byť nákupné ceny, ktoré v skutočnosti vynakladajú domácnosti na nákup individuálnych tovarov a služieb pri peňažných transakciách, vrátane všetkých daní bez subvencií na produkty, po množstevných alebo mimošpičkových zľavách z bežných cien alebo poplatkov a vynímajúc úroky alebo poplatky za služby pridané podľa úverových dojednaní a všetky poplatky navyše ako dôsledok neplnenia záväzkov v stanovenej lehote v čase uskutočnenia nákupu. (4) V prípade zmien v špecifikácii by sa ceny mali spracovávať v súlade s pravidlami, ktoré sa týkajú kvalitatívnych úprav, stanovenými v nariadení Komisie (ES) č. 1749/96 z 9. septembra 1996 o počiatočných vykonávacích opatreniach pre nariadenie rady č. 2494/95 týkajúce sa harmonizovaných indexov spotrebiteľských cien [3] naposledy zmeneného a doplneného nariadením Rady (ES) č. 1688/98 [4]. (5) Opatrenia stanovené v tomto nariadení sú v súlade so stanoviskom Výboru pre štatistický program (SPC) založeného rozhodnutím Rady 89/382/EHS, Euratom [5], PRIJALA TOTO NARIADENIE: Článok 1 Cieľ Cieľom tohto nariadenia je špecifikovať spracovávanie cenových zliav pre individuálne tovary alebo služby v harmonizovanom indexe spotrebiteľských cien, ďalej len "HISC", tak, aby sa zabezpečila ich spoľahlivosť, význam, a aby sa splnili požiadavky porovnateľnosti stanovené v článku 4 nariadenia (ES) č. 2494/95. Článok 2 Nákupné ceny Pokiaľ nie je uvedené inak, nákupné ceny používané v HISC berú vo všeobecnosti do úvahy cenové zľavy individuálnych tovarov a služieb vtedy, ak takéto zľavy: a) možno prisudzovať nákupu individuálneho tovaru alebo služby; b) sú dostupné všetkým potenciálnym spotrebiteľom bez uplatňovania akýchkoľvek zvláštnych podmienok (nediskriminačné); c) sú kupujúcemu známe v čase, keď uzatvára s predávajúcim dohodu na nákup príslušného výrobku; a d) možno si na ne uplatňovať nárok v čase nákupu alebo v takej lehote nasledujúcej po vlastnom nákupe a možno očakávať, že do značnej miery ovplyvnia množstvo kupujúcich ochotných nakupovať. Najmä cenové zľavy individuálnych tovarov a služieb, pri ktorých je pravdepodobné alebo sa očakáva, že budú znova dostupné za štandardné ceny alebo sú niekde inde dostupné za štandardné ceny, sa budú brať v HISC do úvahy. Štandardná cena je cena bez podmienok alebo požiadaviek a nie je opísaná ako špeciálna cena. Článok 3 Lákadlá Trhová hodnota niečoho, čo sa dočasne ponúka spotrebiteľom s cieľom presvedčiť ich, aby si konkrétny výrobok kúpili, ďalej len "lákadlo", môže byť, ak je známa, odpočítaná. Táto trhová hodnota sa pridá späť v čase, keď sa ponuka stiahne. Na lákadlá vo forme niečoho navyše ako je napríklad väčšie množstvo príslušného výrobku, získanie iného výrobku "zdarma" alebo iných výhod, ktoré nie sú podstatné, sa neprihliada. Článok 4 Zmena špecifikácie V prípade zmien špecifikácie sa budú ceny spracovávať v súlade s pravidlami pre zmeny špecifikácie a obzvlášť tými, ktoré sa týkajú kvalitatívnej úpravy podľa článku 5 nariadenia (ES) č. 1749/96. Článok 5 Vykonávacie ustanovenie Ustanovenia tohto nariadenia uplatnia členské štáty najneskôr v decembri 2000 a budú sa uplatňovať alebo s indexom za január 2001, alebo s indexom za január 2002. Článok 6 Revízia 1. Ako prechodné opatrenie, kde vykonávanie ustanovení tohto nariadenia vplýva na ročnú mieru zmeny (m/(m-12)) indexu všetkých položiek o viac ako jednu desatinu percentuálneho bodu v porovnaní s indexom, ktorý nezohľadňuje cenové zľavy, príslušný rad indexov bude náležite revidovaný. 2. Všeobecné ustanovenia, ktoré sa vzťahujú na zásady revízie HISC sa prijmú v súlade s postupom stanoveným v článku 14 nariadenia (ES) 2494/95, a hneď potom sa prestanú vykonávať prechodné opatrenia. Článok 7 Nadobudnutie účinnosti Toto nariadenie nadobúda účinnosť v dvadsiaty deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli, 17. novembra 2000 Za Komisiu Pedro Solbes Mira člen Komisie [1] Ú. v. ES L 257, 27.10.1995, s. 1. [2] Stanovisko doručené 24. novembra 2000 (ešte neuverejnené v úradnom vestníku). [3] Ú. v. ES L 229, 10.9.1996, s. 3. [4] Ú. v. ES L 214, 31.7.1998, s. 23. [5] Ú. v. ES L 181, 28.6.1989, s. 47. --------------------------------------------------